SKRIFTLIG FORESPØRGSEL P-2851/00

af Mogens Camre (UEN) til Kommissionen

(5. september 2000)

Om: Støtte fra Den Europæiske Union til ngo'er i Danmark

1. Hvilke private organisationer (ngo'er), der arbejder i Danmark med spørgsmål vedrørende bekæmpelse af racisme og fremmedhad, modtager støtte fra Den Europæiske Union?

2. Hvilke beløb modtager hver af disse organisationer?

3. Hvilken dokumentation har Kommissionen for, at de bevilgede støttemidler anvendes til de oplyste formål?

4. Hvilken dokumentation har Kommissionen for, at de organisationer, der modtager støtte, er demokratisk styret, eller at organisationernes ledere repræsenterer faktiske legitime interessegrupper, som kan opfylde de formål, der søges penge til?

Svar afgivet på Kommissionens vegne af Anna Diamantopoulou

(4. oktober 2000)

Frem til 1998 gav budgetkonto B3-4114 (foranstaltninger til bekæmpelse af racisme, fremmedhad og antisemitisme) mulighed for at finansiere specifikke aktioner mod racisme og fremmedhad. I 1998 modtog en organisation i Danmark, AOF Arbejdernes Oplysningsforbund (Vejle), en støtte på 106 258 til et projekt om multikulturel uddannelse for arbejdsgivere og arbejdstagere Xenobus Europabussen, der åbner døre.

I 1999 kunne der over budgetkonto B3-2006 (pilotprojekter vedrørende multikulturel integration) finansieres pilotprojekter på dette område, men der blev ikke udvalgt nogen dansk organisation som direkte modtager efter de indkaldelser af forslag, Kommissionen offentliggjorde. Men eftersom disse indkaldelser af forslag forudsatte et tværnationalt partnerskab, arbejder nogle af modtagerne i partnerskab med danske organisationer.

I år 2000 giver budgetkonto B5-803 Kommissionen mulighed for at forberede det nye fællesskabsprogram for bekæmpelse af forskelsbehandling, som Kommissionen forelagde den 25. november 1999(1) inden for rammerne af pakken af forslag under artikel 13 i EF-traktaten. I denne sammenhæng ønsker Kommissionen at støtte initiativer, der bidrager til udvikling af politikker og praksis til bekæmpelse af forskelsbehandling på grund af race og etnisk oprindelse, religion og tro, handicap, alder og seksuel orientering. Efter en indkaldelse af forslag er udvælgelsen af projekter, der skal modtage støtte i år 2000, nu næsten tilendebragt.

Kommissionen gennemgår de ansøgninger om støtte, der indsendes inden for rammerne af indkaldelser af forslag, på grundlag af en samlet beskrivelse af det pågældende initiativ og det ledsagende støttemateriale. Disse dokumenter omfatter den pågældende organisations vedtægter, godtgør dens status under national lovgivning og dokumenterer dens erfaring på området og dens evne til at forvalte fællesskabsmidler. Kommissionen analyserer denne dokumentation, før den beslutter sig til at yde tilskud til den planlagte aktion.

For projekter, der udvælges til at modtage støtte, skal der indsendes interrimsrapporter, et endeligt regnskab og en afsluttende rapport om projektets resultater. Disse dokumenter kontrolleres og analyseres, før støttens sidste tranche udbetales. Der gennemføres revision, dels af generel karakter, dels på ad hoc-basis, når der kan være tvivl om et specifikt projekts korrekte forvaltning. Desuden har Kommissionen indgået en kontrakt med en uafhængig organisation, som skal gennemføre en evaluering af de projekter, der modtog tilskud i 1999.

(1) KOM(1999) 567 endelig udg.